ANC: ‘Planne om Ramaphosa te ondermyn is bog’ANC Foto: ANA. Sihle Zikalala, die ANC in KwaZulu-Natal se tydelike koördineerder, het Sondag mediaberigte wat beweer dat ondersteuners van oudpres. Jacob Zuma deel is van geheime planne om pres. Cyril Ramaphosa te diskrediteer en uiteindelik uit sy posisie verwyder, as onwaar afgemaak. Zikalala het die berig in Sunday Times afgemaak as ŉ “propagandaveldtog” om verdeeldheid te saai in die reeds verdeelde party. “Talle mense sal ŉ aanval teen die ANC van stapel wil stuur deur propaganda en verdelende metodes te gebruik om die eenheid in die ANC te ondermyn. Dit is belangrik vir lede van die ANC om laer te trek en die opposisie in die oë te kyk en die ondersteuning van die massas te wen,” het Zikalala aan die SAUK gesê. Volgens hom sal niemand die ANC ondersteun as die party verdeeld is nie en is dit die rede hoekom Ramaphosa hom vir eenheid beywer. “So hierdie is net gerugte. Ons kan nie in die hande speel van mense wat gerugte versprei nie.” Hy sê hy het nog nie een keer gehoor dat iemand in KwaZulu-Natal voorstel om vir iemand anders te stem nie. Sunday Times het berig dat ŉ nuwe politieke party deur Caesar Nongqunga, ŉ bondgenoot van Zuma, op die been gebring is – na bewering met Zuma se goedkeuring. Nongqunga is president van die Twelve Apostles Church in Christ. Leiers van dié kerk het glo ŉ vergadering gehou op Umgababa waartydens daar ŉ brief wat aan die ANC geskryf is oor die besluit om die nuwe party, die African Transformation Congress, te stig voorgelees is. Volgens die berig is verskeie vergaderings al gehou om planne te beraam om Ramaphosa te ondermyn. Volgens die berig sluit dié planne in om te verseker dat Zikalala, ook ŉ bondgenoot van Zuma, weer as die ANC se voorsitter verkies word wanneer die provinsie nuwe leiers kies. Dié uitvoerende liggaam sal dan onder leiding van Zikalala eis dat daar ŉ vroeë ANC algemene vergadering gehou word en dit dan in ŉ nasionale verkiesingskonferensie omgeskakel word om Ramaphosa te verwyder. Ramaphosa sal volgens die berig daarvan beskuldig word dat hy nie die party se resolusies wat tydens die 2017 konferensie aanvaar is geïmplementeer het nie. Volgens die berig was Ace Magashule, die ANC se sekretaris-generaal, bewus van die plan. Sou die plan nie slaag nie, sou Zuma se ondersteuners na bewering ŉ beroep op ANC-ondersteuners in die provinsie doen om nie vir die ANC te stem nie, om sodoende die party op nasionale vlak in die verleentheid te stel. Zuma geniet baie steun in sy tuisprovinsie. Honderde van sy ondersteuners het Vrydag by die Durbanse hooggeregshof opgedaag waar hy uiteindelik verskyn het op aanklagte van korrupsie teen hom. ŉ Nagwaak ter ondersteuning van die voormalige president is die vorige aand gehou. Zikalala, premier Willies Mchunu, Des van Rooyen, voormalige minister van samewerkende regering en tradisionele aangeleenthede, en Hlaudi Motsoeneng was almal by die hof om hul steun aan Zuma toe te sê. Zuma is op waarskuwing vrygelaat en die saak is tot Junie uitgestel.